אבהימניו מישרה
קריירה

בספטמבר 2016 הגיע מישרה למד-כושר של 2000 וזכה בתואר "מומחה" (expert) של איגוד השחמט של ארצות הברית, ה-USCF, בגיל 7 שנים, 6 חודשים ו-22 ימים, ובכך שבר את השיא הקודם שהחזיק Awonder Liang. באביב 2018 הגיע מישרה למד-כושר של 2200 וזכה בתואר "אמן לאומי" של ה-USCF, בגיל 9 שנים, חודשיים ו-17 ימים, ובכך שבר את השיא שקבע לירן ג'ואו. עד 30 ביוני 2024, הוא גם החזיק בשיא העולם כצעיר ביותר שהפך לאמן בינלאומי, תואר של איגוד השחמט הבינלאומי פיד"ה, שאת הדרישות לקבלתו השלים בנובמבר 2019 בגיל 10 שנים, 9 חודשים ו-20 ימים, תוך שהוא שובר את השיא שקבע כוכב השחמט ההודי, פראגנאננדה ראמשבאבו. התואר אושר והוענק רשמית בפברואר 2020.
במרץ 2021, מישרה חלק את המקום הראשון עם רב-האמן ולדימיר בלואוס בטורניר ה-GM Norm Invitational, שהתקיים במרכז השחמט של שארלוט בצפון קרוליינה, ארצות הברית, בציון של 5.5 מתוך 9, וחצה את רף 2400 של פיד"ה ברשימה הרשמית.
כדי להפוך לרב-אמן, על שחקן להשיג שלושה ציונים לתואר רב-אמן, כאשר ציון כזה ניתן עבור השלמת טורניר בינלאומי ברמה גבוהה עם ביצועים ששקולים לאלה של שחקן עם מד-כושר של 2600, וכן לחצות את רף 2500 הנקודות בשלב כלשהו בקריירה. באפריל 2021, מישרה חלק את המקום הראשון בטורניר Vezérképző GM בבודפשט, הונגריה, בציון של 7.0 מתוך 9 ודירוג ביצועים של 2603 נקודות, ובכך השיג את הציון הראשון לתואר רב-אמן. במאי 2021, הוא סיים במקום הראשון בטורניר First Saturday GM בבודפשט, עם תוצאה של 8.0 מתוך 9 ודירוג ביצועים של 2739 נקודות. בשלב זה הוא הבטיח לעצמו את הציון השני לתואר רב-אמן סיבוב אחד לפני סיום הטורניר, ואף עבר את הקריטריון בנקודה שלמה. ביוני 2021, מישרה סיים במקום הראשון בטורניר Vezérképző GM Mix בבודפשט, בתוצאה של 7.0 מתוך 9 ודירוג ביצועים של 2619 נקודות, ובכך השיג את הציון השלישי לתואר רב-אמן. מכיוון שהדירוג שלו גם חצה את 2500, הציון השלישי הזה הפך אותו לרב-האמן הצעיר ביותר בהיסטוריה של השחמט, ושבר את השיא של סרגיי קארג'קין בלמעלה מחודשיים.
מישרה קיבל ברכות משחקנים רבים, כולל ממחזיק השיא לשעבר קארג'קין ואלוף העולם מגנוס קרלסן. מאמר בניו יורק טיימס ציטט חששות של נייג'ל שורט וברוס פנדולפיני לגבי השיטות בהן נעשה שימוש כדי להשיג את ההישג הנדרש לתואר רב-אמן. הם טענו שמבנה ההסמכה והקריטריונים להשגת התואר יכול לעודד ארגון טורנירים שמטרתם העיקרית היא לספק לשחקנים המועמדים את ההזדמנות להשיג ציונים לתואר רב-אמן. כדי שנורמה תיחשב לתקפה, הטורניר צריך לעמוד בתנאים מסוימים שנקבעו על ידי פיד"ה. אחד התנאים החשובים הוא שהטורניר יהיה "ברמה גבוהה" מספיק, למשל בכך שמשתתפים בו יהיו שחקנים בעלי דירוג גבוה. אולם, במקרים מסוימים, מארגני הטורנירים בחרו במינימום הנדרש של קושי ודירוג כדי שהטורנירים יעמדו בתנאים. כך הפכו הטורנירים לקלים יותר יחסית עבור המועמדים להשגת ביצוע ברמה גבוהה (דירוג ביצועים מעל 2600). הם ציינו כי דירוגם הממוצע של יריביו של מישרה בהונגריה היה נמוך באופן ניכר מזה של יריביו בשארלוט, צפון קרוליינה. עובדה זו מעלה חשש שהטורנירים בהונגריה עוצבו במיוחד כך שיהיו נגישים יותר עבור מועמדים צעירים להשגת הציונים. רב-האמן המתמודד באליפויות העולם איאן נפומניאכטצ'י הציע לבצע כמה שינויים בתהליך ההסמכה. בשנת 2022 עדכנה FIDE את הכללים הנוגעים לנורמות המותרות, וקבעה שלפחות נורמה אחת תתקבל בשיטה השווייצרית כשבטורנירים משתתפים לפחות 40 משתתפים בדירוג ממוצע של 2000 נקודות ומעלה.
מישרה השתתף בגביע העולם בשחמט 2021, אך הפסיד בסיבוב הראשון 1½-½ לבאדור ג'ובבווה.
מישרה זכה בתחרות בסנט לואיס 2022 בשחמט קלאסיק B בציון של 7.0 מתוך 9 ודירוג ביצועי טורניר של 2739 נקודות.
מישרה הגיע למקום השני ב-2023 במשחקי TePe Sigeman & Co בציון של 4.5 מתוך 7 ודירוג ביצועי טורניר של 2742 נקודות.
מישרה זכה באליפות ארצות הברית לנוער בשנת 2023 עם תוצאה של 6.0 מתוך 9, מה שהעניק לו כרטיס להשתתפות באליפות ארצות הברית הרשמית. באליפות ארצות הברית, מישרה סיים במקום השני (במשותף) בתוצאה של 6.5 מתוך 11. כתוצאה מהישגיו, מישרה חצה את דירוג 2600. הצלחתו המשיכה בטורניר ה-FIDE Grand Swiss, שם סיים בתוצאה של 5.5 מתוך 11 והגיע לדירוג אישי של 2627.